Page:Ludus Coventriae (1841).djvu/49

 In erthely labour to levyn in wo, And sorwe the xal atast. ffor your synne and mysdoyng, An angelle with a swerd brennyng, Out of this joye he xal ȝow dyng, ȝour welthe awey is past.

Hic recedit Deus, et angelus seraphicus cum gladio fflammea verberat Adam et Evam extra Paradisum.

Seraphim.ȝe wrecchis unkend and ryht unwyse, Out of this joye hyȝ ȝow in hast, With fflammyng swerd ffrom paradyse To peyn I bete ȝow, of care to tast. ȝour myrthe is turnyd to carfulle syse, ȝour welthe with synne awey is wast, ffor ȝour ffalse dede of synful gyse, This blysse I spere ffrom ȝow ryth fast. Here in come ȝe no more; Tyl a chylde of a mayd be born, And upon the rode rent and torn, To save alle that ȝe have forlorn, ȝour welthe ffor to restore.

Eva. Alas! alas! and wele away, That evyr towchyd I the tre; I wende as wrecche in welsom way, In blake busshys my boure xal be. In paradys is plenté of pleye, ffayr frutys ryth gret plenté, The ȝatys be schet with Godys keye, My husbond is lost because of me. Leve spowse now thou fonde, Now stomble we on stalk and ston, My wyt awey is fro me gon,